REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/234-19

30. septembar 2019. godine

B e o g r a d

Z A P I S N I K

48. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 27. SEPTEMBRA 2019. GODINE

Sednica je počela u 12,50 časova.

Odbor je, u skladu sa članom 42. stav 4. Poslovnika Narodne skupštine, održao 48. sednicu van sedišta Narodne skupštine, u gradu Vranju, koja se realizuje uz podršku projekta „Jačanje nadzorne uloge i javnosti u radu Narodne skupštine, druga faza“, koji sprovode Program Ujedinjenih nacija za razvoj (UNDP), i Narodna skupština Republike Srbije, a finansira Švajcarska agencija za razvoj i saradnju (SDC).

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Tijana Davidovac, Žarko Bogatinović, Milija Miletić, Aleksandra Jevtić, Mladen Lukić, Marjana Maraš, kao i Zvonimir Đokić (zamenik Jasmine Obradović) i Dragan Savkić (zamenik Veroljuba Matića).

Sednici nisu prisustvovali članovi Odbora: Jasmina Obradović, Veroljub Matić, Radovan Jančić, Arpad Fremond, Miroslav Aleksić, Goran Ješić, Nada Lazić, Milorad Mirčić, prof. dr Miladin Ševarlić i Vladimir Đurić.

Sednici su prisustvovali predstavnici Ministarstva poljoprivrede, šumarstva i vodoprivrede: Velimir Stanojević, državni sekretar, Bojan Živković, pomoćnik direktora Uprave za agrarna plaćanja, Vesna Radojičić i Mirko Novaković, samostalni savetnici; Nenad Antić, zamenik gradonačelnika grada Vranja, Mile Davidović, predsednik Zadružnog saveza Južne Srbije; Zoran Milićević, predsednik udruženja poljoprivrednika SPAS; ZZ Novoseljanka, Banatsko Novo Selo, kao i predstavnici sredstava javnog informisanja.

Pre prelaska na dnevni red sednice, Marijan Rističević dao je reč zameniku gradonačelnika grada Vranja, Nenadu Antiću, koji je pozdravio sve prisutne i zahvalio se Odboru zbog održavanja sednice u njihovom mestu.

Odbor je jednoglasno usvojio sledeći

Dnevni red

1. Stanje u poljoprivredi sa posebnim osvrtom na voćarstvo i stočarstvo.

Prva tačka dnevnog reda - Stanje u poljoprivredi sa posebnim osvrtom na voćarstvo i stočarstvo.

U uvodnim napomenama, Velimir Stanojević je rekao da postoji tendencija širenja vinograda i vinarija na jugu Srbije. Na teritoriji Srbije imamo pod voćnim zasadima oko 185.000 ha i poslednjih nekoliko godina je došlo do inteziviranja voćarske proizvodnje. Takođe, podstiče se podizanje višegodišnjih zasada voća i vinove loze. Ove godine je opredeljeno oko 200 miliona dinara za podsticaje za prerađivačke kapacitete. Zatim, Ministarstvo finansira projekat koji ulazi u završnu fazu realizacije, a to je rejonizacija voćarske proizvodnje. Ovaj projekat rade Poljoprivredni fakultet Zemun i Novi Sad i Institut za voćarstvo u Čačku. U poslednje tri godine broj vinarija u Srbiji se povećao za oko 100, od čega je značajan broj sa juga Srbije. Podsetio je da je agrarni budžet od 2012. godine povećan za 125% i da je trenutno dostupno 25 podsticajnih mera. Već treću godinu zaredom Ministarstvo raspisuje konkurs za podsticajna sredstva za mlade poljoprivredne proizvođače koji su registrovali poljoprivredna gazdinstva, gde maksimalan iznos podsticaja po korisniku je 75% od iznosa odobrenih troškova. Na teritoriji grada Vranja je registrovano 863 gazdinstva koja se bave pčelarskom proizvodnjom, tako da je ovaj kraj vodeći u Srbiji po broju košnica po glavi stanovnika. Državni sekretar je apelovao na poljoprivrenike da što više sade vinovu lozu do ulaska u EU, jer nakon ulaska u EU neće biti podsticaja za vinogradarstvo kakvi sada postoje.

Bojan Živković je izneo podatke o realizaciji subvencija u Srbiji, a posebno za region Vranje. Primetno je konstantno povećanje broja zahteva za subvencionisanje od strane poljoprivrednih gazdinstava. Po njegovim rečima, plan je da se se u sledeću godinu uđe sa „prirodnim“ prenetim obavezama. Takođe, planirano je da se pojača kontrola zahteva poljoprivrednika za ruralni razvoj i poljoprivrednika koji koriste subvencije za kvalitetna priplodna grla, posebno kod ovaca.

Marijan Rističević je rekao da je bitno da se iskoriste veliki potencijali za razvoj voćarstva i stočarstva i uopšte poljoprivrede, posebno u graničnim područjima i na području blizu administrativne linije prema našoj južnoj pokrajini. Samim tim, postoji potencijal i za proizvodnju bioenergije od biomase i stočnog đubriva. Takođe, naveo je da Ministarstvo daje značajne podsticaje za voćarstvo i stočarstvo i apelovao na lokalne samouprave da podstiču poljoprivrednike da se jave na konkurse. Mala poljoprivredna gazdinstva treba specijalizovati (intenzivna stočarska proizvodnja), a od krupnih iskoristiti biljni potencijal. U devastiranim područjima treba više razvijati mešovita poljoprivredna gazdinstva.

U diskusiji su učestvovali narodni poslanici: Marijan Rističević i Milija Miletić.

Takođe, u diskusiji su učestvovali i predstavnici Zadružnog saveza Južne Srbije i udruženja poljoprivrednika SPAS.

Nakon rasprave o tački dnevnog reda, Odbor je jednoglasno, doneo sledeći

Z a k lj u č a k

Odbor pozdravlja spremnost izvršne vlasti da se podrži predlog Odbora i uveća agrarni budžet i podsticaji namenjeni poljoprivredi.

Odbor preporučuje da Vlada, Ministarstvo i nadležni organi posvete punu pažnju i podršku intenzivnoj poljoprivrednoj proizvodnji, stočarstvu, voćarstvu, preradi, a da posebnu pažnju obrate na opstanak malih poljoprivrednih gazdinstava, posebno uzduž graničnih područja i administrativne linije prema našoj južnoj pokrajini.

Pošto drugih pitanja i predloga nije bilo, sednica je zaključena u 15,15 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević